Shima (penyanyi)

Ku Nazhatul Shima Ku Kamaruzzaman (lahir 12 September 1969) atau lebih dikenali dengan Shima merupakan seorang penyanyi wanita Malaysia. Beliau dikenali dengan menyampaikan lagu rock yang bernada tinggi sangat memukau peminat muzik rock tanahair suatu masa dahulu. Antara lagu-lagu popularnya ialah "Di Sebalik Sejuta Wajah", "Setelah Aku Kau Miliki", "Teringin" dan "Aku Tetap Aku", yang kesemuanya menaikkan nama Shima sebagai antara penyanyi yang popular pada era 90an.

Kehidupan awal 
Shima dilahirkan di Sungai Ara, Banting, Selangor pada 12 September 1969. Shima mendapat pendididikan awal di Sekolah Rendah Convent, Pelabuhan Klang, Selangor dan  di Sekolah Menengah Sultan Abdul Samad, Banting, Selangor. Beliau ialah anak kepada Kamaruzzaman Shariff, bekas Datuk Bandar Kuala Lumpur dan Hajah Samuh Hassan.

Kerjaya

1989-1990: Tahun-tahun awal
Kerjaya Shima sebagai seorang penyanyi bermula dengan kumpulan Shima and The Boys menggantikan penyanyi asal kumpulan itu iaitu Ella, sebelum mengorak langkah sebagai penyanyi solo dengan album  Shima. Album sulung Shima yang diterbitkan oleh Sani, Usop dan Siso pada tahun 1990 itu telah menaikkan nama Shima sebaris dengan dengan puteri-puteri rock yang lain. Lagu Di Sebalik Sejuta Wajah ciptaan Umarul (Iklim) ini sebenarnya begitu popular pada masa itu hingga menaikkan nama Shima antara sebagai penyanyi wanita baru yang popular waktu itu.

Kisah Shima bukan habis setakat itu, malah selepas kemunculan pertamanya bersama kumpulan itu, muncul pula gosip kononnya Shima bergaduh dengan Ella gara-gara The Boys. Populariti yang dikecapi bukan sahaja telah mencatatkan sejarah dalam diari Shima sebagai anak seni, malah ia juga telah mencetuskan rasa tidak puas hati di kalangan peminat Ella & The Boys ketika itu.

Sedari awal Shima tahu apabila muncul bersama The Boys ramai yang menganggap dia merampas kumpulan itu daripada Ella. Tetapi sebenarnya, The Boys menawarkan beliau yang ketika itu menyanyi di sebuah kelab di Kelang untuk menjadi penyanyi utama. Selain Shima, Bibiyana Layola Lee juga pernah menjadi penyanyi The Boys ketika itu.

Hakikatnya, jodoh Shima bersama The Boys hanya bertahan untuk satu album sahaja. Shima kemudian meninggalkan The Boys untuk meneruskan kerjaya secara solo dan masih mendapat sokongan daripada The Boys sendiri.

1990-1996: "Setelah Aku Kau Miliki" dan kemuncak kerjaya

Kerjaya nyanyian Shima mencapai puncak kegemilangan apabila berjaya memenangai tempat kedua di Anugerah Juara Lagu edisi 1991 menerusi lagu Setelah Aku Kau Miliki petikan album kedua beliau. Lagu ciptaan Saari Amri itu juga berjaya memberi tuah kepada Shima apabila turut memenangi anugerah persembahan terbaik. Sejak itu, Shima menerusi syarikat rakaman Sony Music merencana projek untuk album ketiga yang lebih baik. Ternyata album Shima 3: Teringin itu berjaya meledak di pasaran dan lagu Teringin menjadi siulan anak muda. Lagu itu layak ke Anugerah Juara Lagu 1993, biarpun tewas di tangan Fauziah Latiff, Shima menebus kekecewaan apabila memenangi anugerah Persembahan Vokal Terbaik di dalam Album (Wanita) di Anugerah Industri Muzik yang pertama kali diadakan juga memenangi pertandingan Pujaan 10 Nescafe 1993 kategori persembahan solo terbaik dengan lagu Teringin.

Sony Music memberi peluang untuk Shima mencuba pelbagai jenis genre muzik menerusi penerbitan album More Than Your Girl pada hujung tahun 1993. Album berbahasa Inggeris itu berjaya meletakkan Shima sebagai penyanyi versatil. Tidak cukup dengan itu, Shima mencuba bakat dalam lakonan menerusi filem Sutera Putih. Ini bukan kali pertama beliau berlakon kerana sebelum itu pernah mencuba bakat dalam filem Red Haired Tumbler di Malaya dan Kelisa.

Selepas itu Shima muncul semula dengan album Luka Dilukai pada tahun 1994. Album ini terus mengembalikan Shima sebagai seorang penyanyi wanita yang sangat popular di era 90an sebaris dengan nama-nama besar lain seperti Ziana Zain, Fauziah Latiff, Ella, Noraniza Idris, Aishah, Mas Idayu, Sheila Majid, Amelina, Amy Mastura dan Ramlah Ram. Disamping itu, Shima merupakan antara penyanyi yang menjayakan persembahan di Konsert Sensasi Shima yang berlangsung pada 7 Oktober 1995 di Tampin, Melaka.

Pada 11 November 1995, Shima dan rakan penyanyi, Aishah terpilih mewakili Malaysia di Concert In Singapore yang berlangsung di Stadium Nasional Singapura.

Beliau turut mewakili Malaysia bagi program Asia Live Special di Shanghai pada tahun 1996, anjuran NHK dan OTV.

1997-1999: Rasa dan Aku Tetap Aku

Album kelima berjudul Rasa diterbitkan hampir 2 tahun setelah kejayaan Luka Dilukai. Pada tahun 1997 ketika itu, Shima terpaksa bersaing dengan ramai penyanyi baru yang mula menonjol seperti Nora, Siti Nurhaliza dan Liza Hanim. Biarpun sedikit tenggelam, jualan album Shima masih memberangsangkan malahan lagu Apaku Rasa berjaya mara ke Anugerah Juara Lagu 1997. 

Sejak itu, karier nyanyian Shima menjadi sedikit 'low profile' setelah berumahtangga buat kali kedua. Shima bekerjasama dengan Hattan dan Fauzi Marzuki untuk album keenamnya yang berjudul Aku Tetap Aku. Kemunculan album ini disambut baik peminat, lagu Aku Tetap Aku berjaya menjuarai carta radio biarpun album kali ini berkonsepkan pop yang mana Shima menghilangkan terus bunyian rock dalam nyanyian beliau.

1999-2008: Persaraan dan Ke Pangkuanmu
Sejak membuat persembahan di Anugerah Juara Lagu 1999 untuk lagu "Aku Tetap Aku", Shima mengambil keputusan untuk berehat seketika dari arena nyanyian arus perdana. Shima bercuti agak lama tanpa album terbaru. Sepanjang tempoh itu Shima banyak menyanyi di hotel-hotel. Lagu Mohon Diri yang diterbitkan dalam album kompilasi beliau sementara menanti buah tangan baharu. 

Pada tahun 2006, Shima menerima pelawaan dari lagenda rock Ramli Sarip untuk menyumbangkan suara dalam album Ruh Zaman. Dalam album itu mereka tampil berduet dalam lagu nyanyian asal Jay Jay dan Dayangku Intan yang berjudul Kita Insan Biasa. Hanya pada tahun 2007, Shima menerima lamaran EMI Music (M) untuk kembali merakamkan suara. Album Ke Pangkuanmu menjadi album terakhir Shima setakat ini. Album ini bagaimanapun tidak mendapat publisiti meluas biarpun beberapa single nya popular menerusi program drama TV (sebagai lagu tema). Shima dikatakan kecewa kerana stesen radio mengamalkan sikap pilih bulu dalam menyiarkan lagu-lagu penyanyi lama sepertinya. 

Hingga kini, Shima telah menerbitkan 8 album solo (tidak termasuk 1 album bersama The Boys), 4 album kompilasi dan sebuah album runut bunyi. Beliau menjadi salah seorang penyanyi wanita yang sangat masyhur pada era 90an dan berbekalkan bakat, personaliti dan auranya sebagai diva.

Kehidupan peribadi
Shima telah berkahwin sebanyak 5 kali. Pada tahun 1988, Shima mendirikan rumahtangga bersama pemain keyboard kumpulan itu iaitu Satiman. Perkahwinan pada usia muda ternyata tidak menjanjikan kebahagian buat Shima. Biarpun Satiman begitu menyokong kerjaya Shima malahan terbabit dalam penerbitan album beliau, hubungan mereka berdua tidak kesampaian. Pada tahun 1993, Shima dan Satiman bercerai. 

Seterusnya, Shima berkenalan dengan seorang jurugambar korporat bernama Khairun Lamb pada tahun 1994 dan seterusnya mendirikan rumahtangga pada September 1998. Namun panas tidak berpanjangan, jodoh Shima dan Khairun juga tidak panjang. Mereka berpisah pada Julai 1999. 

Shima kemudian berkahwin dengan lelaki warga Kanada pada 2003. Menurut Shima, walaupun suaminya bukan orang Melayu tetapi seleranya yang lebih Melayu dan suka makan di rumah membuatkan Shima teruja menjadi suri rumah yang memasak pelbagai resepi Melayu dan Barat. Walaupun kadangkala dia ingin hidup seperti orang biasa tetapi sesekali dia akan memenuhi tawaran menyanyi untuk dinner show dan juga di hotel. Suaminya juga tidak pernah menghalang beliau menyanyi asalkan kontrak persembahan hanya hotel di sekitar Petaling Jaya dan Kuala Lumpur. 

Menurut Shima, menyanyi di lounge bukanlah mudah. Setiap malam dia harus menyanyi selama 180 minit yang dibahagikan kepada empat segmen. Selain lagu-lagu permintaan pengunjung, antara lagu-lagu yang sering dinyanyikan Shima ialah lagu-lagu popular Frank Sinatra, Nat King Cole di samping lagu-lagu hitsnya.

Setelah album Ke Pangkuanmu tidak dapat membantunya meneruskan kerjaya dalam bidang seni, Shima lebih banyak menumpukan perhatian pada rumah tangga.

Diskografi

The Boys
 Kelkatu Gugur Sayapnya (1989)

Album studio
 Shima (1990)
 Shima Vol. 2 (1991)
 Shima 3: Teringin (1993)
 More Than Your Girl (1993)
 Luka Dilukai (1994)
 Rasa (1997)
 Aku Tetap Aku (1999)
 Ke Pangkuanmu (2007)

Album kompilasi
 The Best of Shima (1994)
 The Best of Shima: Vol. 2 (1995)
 Best Ballads  (2004)
 Keunggulan Shima (2006)

Album runut bunyi
 OST Sutera Putih'' (1995)

Filemografi

Filem

Televisyen

Anugerah dan pencalonan

Rujukan

Pautan luar
 
 

Orang dari Selangor
Penyanyi wanita Malaysia
Orang hidup
Kelahiran 1969
Peserta Gegar Vaganza
Orang Malaysia berketurunan Melayu
Muslim Malaysia
Penyanyi berbahasa Melayu
Penyanyi bahasa Inggeris di Malaysia